Siullermik Ilisimatusarfimmut qujarusuuppunga tatigalunga ikkukkassinga, assullu tullusimaarlunga kajungeqalungalu suliassaq tiguara. Qujanarlu ammaanersiornermi peqataasorpassuarnut soqutiginnillutik takutitsisunut.

Aallartitsinnanga eqqaaniarusuppara Professor Robert Petersen arfininngormat toqusoq, 93-nik ukioqarluni. Suliarpassuisa ilaat marluk tassaapput massakkut kalaallisut allattaatsitta pilersinneqarnerani suleqataanera, kiisalu sumiorpaluutit pillugit allaaserisaqarnikuulluni ullumikkut suli ilinniartitsinermi tunngaviusumik atortakkatsinnik. Københavns Universititemi Eskimologiiugallaratta soraarummertunut censoriusarpoq, pitsaalluinnartumillu nalileeqataasarluni. Ilinniartunik kaammattuiuarnera tulluusimaarutiginnittarnerilu puigussanngilagut. Aqqutissiuisutut maligassiuisutullu ilisimatusarneq tunngavigalugu oqaatsinik misissuisarneq ingerlataa ingerlateqqipparput. Eqqaaneqarnera ataqqinartuuli.

Nuannaarutigaara oqaatsit pillugit suliniuterpassuit ingerlanneqartut ullumilu ilaasa saqqummiunneqartut saniatigut maani Oqaatsinik ilisimatusarfimmi suleqataalissagama.

Neriuppungalu suliffeqarfiit tamatta immitsinnut ikioqatigiilluta, tapertariilluta, akaareqatigiillutalu suleqatigiissasugut. Anguniagarput ataasiuvoq, tassalu oqaatsigut inuiaqatigiinnut paasissutissiissutigissallugit, ataavarnissaat qulakkiissallugu, ilisimatusarnermilu paasisat nutaanerit aallaavigalugit ilinniartitsissutigissallugit. Taamaammat oqaatsit pillugit paasissutissat immikkut suliaqarfitsinni suliagut nunatsinnut pingaaruteqarluinnarput.

Aammali inuinnarnut ersarinnerulernissaat anguniarusupparput. Taamaammat suliniutit allaatigisallu quppernitsinni ersarillutik takuneqarsinnaassapput, aaneqarsinnaassallutillu uani

<https://www.uni.gl/ilisimatuutut-misissuinerit/oqaatsinik-ilisimatusarfik.aspx>

Oqaatsinik ilisimatusarneq ukiorpassuarni ingerlannikuuara, annermik massakkut Grønlandske og Arktiske Studier-mik taaneqartartumi lektoritut sulininni, maanilu ilinniartitsisunik ilinniartunillu ilinniartitsillungalu pikkorissaasarnikuullunga.

Ulluinnarni suliannut ilaavoq kalaallisut oqalunngitsunik kalaallisut ilinniartitsineq, kisiannili aamma kalaallisut kalaallinut ilinniartunut ilinniartitsisunullu ilinniartitsisarnikuuvunga ingammik ukiuni kingullerni Ilisimatusarfimmi ilinniartunut.

Kalaallisut oqaluttunik ilinniartitsisarninni paasiartuaarpara kalaallisut ilitsoqussaralugu oqaatsit uatsinnut ilinniartinneqartartut kalaallisut ilitsoqqussarinagu ilinniartut sammisartagaasa assigiinnangajakkaat.

Uagut, kalaallisut oqaluttut, nipit suut qaqugukkut takkuttarnersut meeraaraanitsinniit ilinniartarpagut. Naanerit suuneri nalunngereerpagut, oqaatsini kikkut pineqarnersut nalusanngilarput, oqaatsillu assigiinngitsut isumaat nalunagit.

Tamaammat kalaallisut oqalunngitsunik ilinniartitsineq kalaallisut oqaluttunik ilinniartitsinermut sanilliutissagaanni, periaatsit assigiinngilluinnartut atorlugit ilinniartitsisariaqarpoq.

Kalaallisut ilinniartitsinermi atortut ukiorpassuit ingerlaneranni atorneqartartut misissoraanni, malugisassat annersaraat oqaatsit ilusaannik ilinniartitsineq annertunerusoq. Oqaatsit ilusaannik ilinniarnitsinerni nagguiit, uiguutit naanerillu imminnut kattukkaangamik nipit qanoq ittut pinngortarnersut ilinniartarpagut, kisianni qanoq oqaatsit aggorneqarsinnaaneri annikitsuaqqamik tikittarlugit. Ilinniartitsineq taamaattoq, kalaallisut oqalunngitsunik ilinniartitsinermi atorneqartarpoq. Oqaaseqatigiilerinermi oqaluutit annerit minnerillu ilikkartarpagut, qanoq imminnut ataqatigiinneri ilinniarlugit, taggisillu qanoq atuunneri, kingulleqqiutit piginnittorsiuterpassuillu ilinniartarpagut. Tupinnarpallaanngilaq periutsit taakku atortaratsigit ilinniusiammi Hans Egedep tikinnerata kingorna kalaallisut oqalunngitsunit pilersinneqarnikuupput. Ikittuararsuit kalaallisut oqaluttunit pilersinneqarsimallutik. Taamaammat uagut kalaallisut ilinniarsimasut, ilinniakkagut tunngavigalugit ilinniartitsiniartarpugut ilinniariikkagut allanut pitsaanerpaamik tunniukkusuttaratsigit.

Taamatuttaaq pisarput ilinniartitsisut meeqqat atuarfianni, GU-mi, ilinniarfinni qutsinnerusuni ilinniartitsisut. Misissorneqarnikuunngilaq kalaallisut ilitsoqqussaralugu oqaatsit qanoq ilinniartitsissutigisariaqartut. Ilinniarnitsinni periutsit ilinniarsimasatta samminissai pingaartipakka, kalaallisut oqaluttunut tulluunnerusumik periaaseqalernissaq anguniarlugu.

Ukiorpassuit kingulliit tusartuartarparput meeqqat atuarfianni inaarutaasumik soraarummeernermi meeqqat ilinniaqqissinnaanngitsut amerlavallaartartut, taakkununngalu pissutaasut ilagigaat oqaatsinik ilinniakkaminni angusakippallaarnerat. Tamanna maani oqaatsinik ilisimatusarfimmi suliassatut siullertut ingerlatissavarput. Ilitsoqqussaralugu oqaatsit oqaatsinik allanik ilinniarnissamut tunngaviupput, tamanna ilisimatusarnermi paasineqarnikuuvoq, taamaattumillu kalaallisut oqaatsit meeqqat atuarfianni annertuumik nukittorsartariaqarput.

Suliassat siullersarissavaat meeqqat atuarfianni kalaallisut atuartitsinerup atuarfinni sineriammiittuni qanoq ingerlanneqartarnerinik misissuineq, maannalu atuarfiit marluk Nuummi akuersereerput misissuinermi ilaarusullutik. Misissuinermi januarimiit aallartittussami sammissavakka, atuarfinni kalaallisut atuartitsinermi suut pitsaasumik ingerlanneqarnersut, aammali pitsaanerulernissaannut suut amingaataappat, imaassinnaavoq atortussatigut amingaateqartut, imaluunniit ilinniakkaminnik qaffassaarusuttut, suut nukittorsartariaqarpat, meeqqat suut paasinartinnerusarpaat il.il. Taakkua saniatigut ilinniartitsisut oqaloqatigisassavakka, namminneq suut pingaartitaat, unamminartitaat assigisaallu sammillugit.

Erseqqissassavaralu ilinniartitsisut ilinniartitsinerminni sunik amigaateqarneri sammineqassammata, ikiorserniarutsigillu taakku paaseqqaartariaqaratsigit. Aamma ilinniartitsisut tamarmik ilinniakkatik tunngavigalugit ilinniartitsisartut qularinngilluinnarpara, tamarluinnarmik ilungersorlutik sulisartut upperaara.

Nalunngilarput atuartut kalaallisut ilikkagassatut anguniagassaanni allaqqasut suut anguneqassanersut, kiisalu ukiumoortumik misilititsineqartartoq. Anguniagassat ersarinnersut misissussavakka, taakku tunngaviliisuummata suut atuartitsissutigineqartarnerinik. Aamma misilitsissutit qanoq suliarineqartarneri sammissavakka, taakku nuna tamakkerlugu atorneqartarmata. Misilitsissutit anguniagassat tunngavigalugit suliarineqartarnersut misissussavakka. Naatsumik oqaatigalugu apeqqut tassaassaaq suut uuttorneqartarpat. Neriuppungalu ukiut marluk siulliit ingerlanerini nunarput tamangajaat misissuiffigisimassallugu.

Kalaallisut oqaatsinik pikkorissaanerit aamma ingerlattussaavagut, taakkulu kalaallisut oqaluttunut tulluarsarneqassapput, siullermik pisariaqartitat suusinnaaneri tusarniaaffigeriarlugit. Ilisimatusarfimmi ingerlanneqartassapput, qarasaasiakkullu malinnaaffigineqarsinnaanissaat naatsorsuutigaara. Aamma oqaasilerinerit/oqaaseqatigilerinerit kalaallisut oqaluttunut tulluarsartussaavagut.

Misissuinerit aallartittut 2022-mi ilagisussaavaat sumiorpaluutinik nalunaarsuineq misissuinerlu. Københavns Universitetimi suleqatigalu, Marie Maegaard, qinnuteqarnikuuvugut sumiorpaluutinik nalunaarsuinissamut misissuinissamullu. Taassuma aallartinnissaanut apeqqutaavoq aningaasaliiffigineqassanersugut. Tassani, suleqataassapput Tikaajaat Kristensen, Judithe Denbæk Oqaasilerineq, atuakkialerineq, tusagassiutilerinerlu ilinniarnikuut kiisalu Marie Møller Udvang Grønlandske og Arktiske Studiemi suleqatiga. Ilinniartunik sulisussarsiussaagut, nalunaarsuinerit annertussammata. Misissuinermi tassani piffissamik annerulaartumik suliffinnit tunineqartussaavunga, maani suliassannit piffissamik atuinanga. Sumiorpaluutit Ilisimatusarfimmi kiisalu Københavns Universitetimi Sprogforandringscenterimi suliarineqassapput. Nunarput tamaat angalaffigalugu immiussillutalu misissugassanik katersissaagut. Københavns Universitetimi sumiorpaluutinik misissuinermi atortut atussavagut, taakku suli maani piginnginnatsigit. Sumiorpaluutinik misissuinermi nalunaarsuutit allaaserisallu oqaatsinik ilisimatusarfiup nittartagaani takuneqarsinnaassapput aaneqarsinnaassallutillu.

Ullumikkut nunatsinni oqaatsit arlalissuit atorneqalersimapput, nunaqqatittalu ilaat qallunaatuinnaq oqalupput. Taakku oqalutuarisaanerup ilagisaanik namminneq isaasalerlugu piumassuserinngisaminnik qallunaatut oqalupput. Isumaga malillugu oqaatsit suulluunniit atoraluaraanni oqaloqatigiinnermi attaveqatigiinnermilu paaseqatigiissinnaagaanni pingaarnerpaajuvoq. Kalaallisuinnaq oqaluttut inuit ikittunnguupput silarsuarmioqatigiinneq eqqarsaatigalugu, kalaallisuinnarlu samminiarutsigit immitsinnuinnaq atassuteqarfigisinnaavugut, silarsuarmi inuiannit allannit paasineqarsinnaanata. Taamaattumik oqaatsit suulluunniit atorneqaraluarpata, akaaraqatigiilluta inuusariaqarpugut. Ilisimatusarfeqarpugut oqaatsinik assigiinngitsunik atuisunik sulisulimmik, silarsuarmut attaveqarluta. Pingaartumik ukiuni kingullerni silaannaap allanngoriartornera pissutigalugu kiisalu nunatta pisuussutai pissutigalugit avataanniit assut soqutigineqarluta. Tamakku pakkersimaarsinnaanngilagut kalaallisuinnaq oqalulluta. Taamaattumik ukiuni aggersuni, oqaatsinik ilisimatusarfimmi aamma aallutissavagut kalaallisut ilitsoqqussarinagu ilinniartitsinermik misissuinerit pikkorissaanerillu, kiisalu qallunaatut aamma tuluttut ilitsoqqusarinagu misissuinerit pikkorissaanerillu.

2016-miit ukioq allortarlugu ingerlatereernikuuagut kalaallisut, qallunaatut, tuluttullu imminnut sanilliullugit pikkorissaaneq, kalaallisut oqaatsit aallaavigalugit suleqaterput Laila Hedegaard Pedersen peqatigalugu Nutserinerinermi oqalutsinullu ilinniarfimmeersoq, taakkunanilu ilinniartitsisut kikkulluunniit ilaasinnaasarput. Kalaallisut oqaasilerinermi sammisat assigiinngitsut sammereernikuaagut, soorlu kingullermik kingulleqqiutit qallunaatumut tulutuumullu sanilliullugit sammigigut. Pikkorissaanerni taakkunani atortut aamma oqaatsinik ilisimatusarfimmi aaneqarsinnaasunngorlugit ikkunneqassapput. Taakku suli ingerlatiinnassavagut immikkut qinnuteqarnikkut aningaasalerneqartarmata, oqaatigeriissavaralu tullianik oqaaseeqqat assigisaallu sammineqassammata, ilinniartitsisut kissaataat malillugit.

Suliassarpassuupput, suliniuterpassuagullu ingerlallualerpata, aamma internationalemik ilisimatusarfinnik allanik suleqateqalissaagut, soorlu Canadami Alaskamilu ilisimatusarfiit Inuit oqaasiinik sammisallit, ullumikkut uanga nammineq suleqatigisakka, kiisalu oqaatsinik ilisimatusarnermut tunngasunik allanik aamma suliaqariartuaassasugut. Aamma suleqatigalu Roskilde Universitetimeersoq qinnuteqarnikuuvugut Kalaallit Nunaanni qallunaatut oqaatsit misissussallugit. Taakku aamma aningaasalerneqarnissaminnut utaqqipput.

Maannakkut Grønlandske og Arktiske Studiemi suliffimma 30%ia atorlugu oqaatsinik ilisimatusarfimmi sulisussaavunga. Annikkikkaluarpoq, kisianni misissuinerit aaqqissuulluaraanni, suliat aallulluaraanni angusassat annertuut anguneqarsinnaapput. Suliannik tinguartikkaangama sorpassuit suliarisinnaasarpakka, suliat soqutigalugit taamaattarmat. Neriuppugut aamma oqaatsinik ilisimatusarfik massakkut Ilisimatusarfimmit aningaasaliiffigineqartoq pisortanit annertuumik aningaasaliiffigineqassasoq, ingerlaannassappat inuit arlallissuit suliffissaattut piukkunnarluinnarmat, inuiaqatigiinnut kinaassutitsinnullu pingaaruteqarluinnartuusoq.

Taamatut ullumi oqalugiartut oqaaseqarluta oqaatsinik ilisimatusarfik ammarparput.

Neriuppungalu oqaatsinik sammisallit tamatta suleqatigiilluassasugut.

Qujanaq